Felidae is die familie katagtiges. Hulle is die strengste vleisetende diere in die orde Carnivora. Die bekendste katagtige is die huiskat, wat sowat 10 000 jaar gelede met die mens begin assosieer het. Die familie sluit egter al die ander wilde katte, ook die groot katte soos die leeu, luiperd en jagluiperd, in. Bestaande katagtiges behoort tot twee subfamilies: Pantherinae (wat die tier, leeu en luiperd insluit) en Felinae (wat die poema, cheetah en huiskat insluit). Die eerste katagtiges het sowat 25 miljoen jaar gelede hul verskyning gemaak.. Die Katagtiges (familia Felidae) het almal ronde koppe met breë, kort bekke. Hulle verskil in die opsig van ander roofdiere, soos byvoorbeeld die Hondagtiges (familie Canidae), wat lang koppe en bekke het. ŉ Korter bek het meer bytkrag en katagtiges maak meer op die krag van hulle kake staat omdat hulle alleen jag. Hondagtiges het nie soveel bytkrag nodig nie want hulle jag in trappe. Omdat laasgenoemde langer kappe het, is hulle neuse beter as die van katagtiges ontwikkel. Waar hondagtiges hoofsaaklik op hulle reuksintuie staatmaak wanneer hulle jag, is katagtiges meer van hul oë en ore afhanklik.